ПРЕДЛОГ ЗАКОНА   
О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ АЗЕРБЕЈЏАН O САРАДЊИ У ОБЛАСТИ ЕНЕРГЕТИКЕ И РУДАРСТВА

Члан 1.

Потврђује се Споразум између Владе Републике Србије и Владе Републике Азербејџан o сарадњи у области енергетике и рударства, сачињен у Бакуу, 1. јуна 2022. године, на српском, азербејџанском и енглеском језику.

Члан 2.

Текст Споразума између Владе Републике Србије и Владе Републике Азербејџан o сарадњи у области енергетике и рударства у оригиналу на српском језику гласи:

**СПОРАЗУМ**

**ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ АЗЕРБЕЈЏАН О САРАДЊИ У ОБЛАСТИ ЕНЕРГЕТИКЕ И РУДАРСТВА**

Влада Републике Србије и Влада Републике Азербејџан (у даљем тексту Стране),

Имајући у виду достигнути ниво политичких односа и разумевања између Републике Србије   
и Републике Азербејџан,

Узимајући у обзир значајну улогу енергетике и рударства у привредном развоју Републике Србије и Републике Азербејџана,

Имајући у виду да ће унапређење сарадње Страна у областима енергетике и рударства дати нови подстрек даљем унапређењу пријатељских и привредних односа својих земаља,

У сврху рационалне употребе енергетског потенцијала и потенцијала природних ресурса обе земље,

Како би проширили заједничке активности Страна у областима енергетике и рударства на обострану корист,

Имајући у виду Меморандум о разумевању између Министарства за инфраструктуру и енергетику Републике Србије и Министарства индустрије и енергетике Републике Азербејџан о сарадњи у области енергетике од 8. јуна 2011. године,

Споразумеле су се о следећем:

**Члан 1.**

Стране ће спроводити активности на развоју сарадње и пословних односа у области енергетике и рударства у складу са националним законодавством својих држава и принципима обостране користи.

**Члан 2.**

Сарадња између Страна у области енергетике обухватиће следеће правце сарадње:

* Охрабривање инвестиција обе државе у области енергетике, а посебно у областима природног гаса, обновљивих извора енергије;
* Размена информација о нормама којима се уређује област енергетике;
* Размена искустава о најновијим технологијама и иновативним решењима примењеним у области енергетике;
* Размена информација о функцијама и овлашћењима Регулатора у области енергетике;
* Размена информација о пројектима из области енергетике;
* Подстицање, стварање и унапређивање пословних веза између привредних субјеката у области енергетике, а посебно у циљу разматрања могућности за снабдевање Републике Србије природним гасом из Републике Азербејџана;
* Развој сарадње у области енергетске ефикасности и обновљивих извора енергије;
* Развој сарадње и оснивање заједничких предузећа у области енергетике;
* Наставак сарадње за подршку имплементације Јужног гасног коридора.

**Члан 3.**

Сарадња између Страна у области рударства обухватиће следеће правце сарадње:

* Охрабривање инвестиција обе државе у области истраживања минералних сировина;
* Иницирање и подстицање међусобне сарадње институција и привредних субјеката у области Основних геолошких истраживања;
* Размена информација о нормама којима се уређује област геологије и рударства;
* Размена експерата и стручних искустава у области геологије и рударства;
* Размена искустава у области информационих система и база геолошких података.

**Члан 4.**

Сарадња неће бити ограничена само на овде поменуте правце сарадње и може бити остварена и у другим правцима око којих се Стране договоре.

**Члан 5.**

Уколико једна од Страна жели да открије поверљиву информацију која проистиче из реализације сарадње у оквиру овог споразума, неопходна је претходна писана сагласност друге Стране.

**Члан 6.**

Спорови који могу настати тумачењем или применом овог споразума биће решени преговорима и консултацијама између Страна.

**Члан 7.**

Уз узајамну сагласност Страна, могуће је изменити или допунити овај споразум у форми протокола који постају саставни део овог споразума и који ће ступити на снагу у складу са процедуром датом у члану 8. овог споразума.

**Члан 8.**

Овај споразум је закључен на период од 5 (пет) година и ступа на снагу 30 (тридесет) дана од дана пријема последњег писменог обавештења, дипломатским путем, да су завршене све унутрашње процедуре неопходне за ступање на снагу овог споразума.

Рок важења овог споразума аутоматски се продужава на наредни период од 5 (пет) година осим уколико једна од Страна обавести другу Страну 6 (шест) месеци унапред у писаној форми о својој намери да раскине овај споразум.

Свака Страна може да раскине овај Споразум у било ком тренутку тако што ће дипломатским путем послати обавештење о раскиду другој Страни. Важење овог Уговора истиче 90 (деведесет) дана од датума пријема таквог обавештења.

Сачињен у Бакуу, дана 1. јуна 2022. године, у два оригинална примерка, од којих је   
сваки на српском, азербејџанском и енглеском језику, при чему су сви текстови једнако аутентични. У случају неслагања у тумачењу, меродаван је текст на енглеском језику.

**За Владу Републике Србије За Владу Републике Азербејџан**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.